Nije jasno ko su "oni" i na koju je mržnju mislio.

Tokom vikenda koji je usledio, novinarka N1 je bila izložena agresivnim napadima na društvenim mrežama poštovalaca Gujonovog lika i dela, iako ona nijednog trenutka nije dovela u pitanje njegov humanitarni rad , a on sam se na Tviteru pohvalio "pismima podrške 25 hiljada ljudi", na čemu se zahvalio i napisao da je "vaše srce je veće od njihove mržnje".

U petak, prvog decembra, Arno Gujon je gostovao u jutarnjem programu N1 . Tokom intervjua koji je trajao nekih 11 minuta, novinarka Marija Antić je nekoliko puta pitala gospodina Gujona za njegove veze sa Identitarcima. Na pitanja novinarke Antić o njegovim vezama sa njim, Gujon je pokret okarakterisao „ni kao levicu ni kao desnicu“ i rekao da je bio „član šest meseci, od 2010. do 2011. godine.“

Arno Gujon se već više od deset godina bavi humanitarnim radom usmerenim na poboljšanje života Srba na Kosovu, pogotovu u enklavama. Zbog toga je dobio nebrojena priznanja, među kojima je i državljanstvo Srbije i orden koji mu je uručio tadašnji predsednik Tomislav Nikolić. Srpski mediji ga redovno slave kao dobročinitelja i velikog prijatelja srpskog naroda. Ali to je samo jedna strana medalje.

Veze Gujona sa Identitarcima, francuskim ekstremno desničarskim političkim pokretom, mnogo su kompleksnije i duže nego kako ih je on predstavio novinarki Antić.

Blok identitaraca je ekstremno desničarski pokret koji su 2003. godine osnovali članovi ekstremno desničarske grupe Unité Radicale, zabranjene pošto je njen simpatizer pokušao atentat na francuskog predsednika Žaka Širaka 2002. godine. Njima su se pridružili i neki članovi Nacionalnog fronta.

Pre šest godina, 14. maja, Blok identitaraca je organizovao skup u Lionu. Prvo nazvan „Marš svinja“, preimenovan je u „Skup za slobodu govora“ posle zabrane policije. Po kiši se okupilo oko 400 ljudi, kratko ošišanih, u roze majicama, sa maskama svinja na licima, okruženi policijom i kontra-demonstrantima. U toku dana, sevali su „Zig hajl“ pozdravi, uhapšeno je 80 ljudi, uništen je jedan halal fast-fud. Poruka skupa je bila sumirana u rečenici osnivača pokreta: „Islam nema mesto u Evropi“.

Na skupu je, između ostalih, govorio i potencijalni predsednički kandidat Identitaraca za izbore 2012, Arno Gujon.

Gujon je objavio predsedničku kandidaturu 30. novembra 2010, u 15. arondismanu u Parizu. Na konferenciji za štampu je rekao da je deo Bloka Identiteraca od osnivanja. "Ja pripadam evropskoj kulturi, evropskoj naciji, evropskoj krvi. Ja sam autohtonog soja", rekao je na predstavljanju. Izraz "soja" je popularan među ekstremnim desničarima u Francuskoj i označava da su nekome preci Francuzi, tj da je "pravi Francuz".